
PËR DISA NDRYSHIME NË UDHËZIMIN NR. 749, DATË 28.12.1999 “PËR TRANSPORTIN RRUGOR TË MALLRAVE TË RREZIKSHME”

Në mbështetje të nenit 102 pika 4 e Kushtetutës, në zbatim të nenit 63, të kapitullit 5 të ligjit nr. 8308, datë 18.3.1998 “Për transportet rrugore”, të nenit 19 të ligjit nr. 10 489, datë 15.12.2011 “Për tregtimin dhe mbikëqyrjen e tregut të produkteve joushqimore”, të shkronjës “a” të pikës 9.7 dhe pikës 9.8 të kapitullit IX të urdhëresës së Këshillit të Ministrave nr. 1, datë 21.8.1998 “Për rregullat e klasifikimit, emërtimit dhe transportimit rrugor të mallrave të rrezikshme”, Ministri i Punëve Publike dhe Transportit

Në udhëzimin nr. 749, datë 28.12.1999 “Për transportin e mallrave të rrezikshme”, bëhen këto ndryshime:
1. Pika 1 riformulohet si më poshtë:
“Mjetet me motor, rimorkiot, gjysmërimorkiot për transportin e disa mallrave të rrezikshme kalojnë kontrollin, në DPSHTRR, për plotësimin e kërkesave në lidhje me konstruksionin dhe miratimin e mjetit sipas pjesës 9 të marrëveshjes ADR, urdhëresës nr. 1, datë 21.8.1998 të Këshillit të Ministrave dhe udhëzimit nr. 5, datë 28.3.2012 “Për ekzaminimin e mjeteve dhe procedurat për lëshimin e certifikatës së miratimit ADR.”.
2. Pika 2 riformulohet si më poshtë: 
“Para fillimit të procesit të ekzaminimit, përdoruesi, pronari ose drejtuesi i mjetit duhet të paraqesë certifikatën mod. 013, që lëshohet nga organi i miratuar nga ministri përgjegjës për tregtinë, për mjetet-cisternë, cisternat e çmontueshme, cisternat e transferueshme etj., veç të tjerave, përmban edhe rezultatet e inspektimit periodik, inspektimit të ndërmjetëm ose kontrolleve të veçanta, të përmendura në standardin europian SSHEN 12972:2007 dhe kontrolleve të përmendura në pikën 5.9.3 të urdhëresës nr. 1, datë 21.8.1998 të Këshillit të Ministrave.”. 
3. Pika 3 riformulohet si më poshtë:
“Mjeti që paraqitet për ekzaminim të gjendjes teknike në DPSHTRR duhet të jetë pa ngarkesë dhe i pastruar plotësisht. Në të kundërt kontrolli nuk fillon, përderisa përdoruesi, pronari apo drejtuesi i mjetit të plotësojnë këtë kusht.”.
4. Pika 4 shfuqizohet.
5. Pika 5 riformulohet si më poshtë:
“Mjeti që paraqitet për ekzaminim në DPSHTRR duhet të jetë i kompletuar me panelet dhe etiketat e identifikimit të klasës së rrezikut për mallin e rrezikshëm që do të transportojë. Në rast se ato mungojnë, mjetit i refuzohet kalimi në procesin e ekzaminimit deri sa ai të plotësojë këtë kusht.”.
6. Pika 8 riformulohet si më poshtë:
“Një kopje e certifikatës mod. 013 dorëzohet nga subjekti në organin kompetent të dhënies së licencës për ushtrimin e veprimtarisë, sipas procedurave të përcaktuara në udhëzimin nr. 15, datë 24.7.2007 “Për kriteret dhe procedurat e lëshimit të licencave, autorizimeve dhe certifikatave për ushtrimin e veprimtarisë në transportin rrugor”, të ndryshuar.
7. Pika 9 riformulohet si më poshtë:
“Organi kompetent i licencimit, krahas licencës, lëshon certifikatën e mjetit për transportin e mallrave të rrezikshme, sipas modeleve nr. 213 dhe 214 të udhëzimit nr. 20, datë 10.10.2007 “Për modelet e licencave, autorizimeve dhe certifikatave për ushtrimin e veprimtarisë në transportin rrugor.”.
8. Modeli nr. 013 për cisternat bashkëlidhur udhëzimit nr. 749, datë 28.12.1999, ndryshohet me modelin nr. 013, bashkëlidhur këtij udhëzimi.
9. Në fund të paragrafit të parë, të pikës 12, togfjalëshi “dëshminë përkatëse sipas modelit 015” zëvendësohet me togfjalëshin “certifikatën e trajnimit”.
10. Modeli 015 bashkëlidhur udhëzimit nr. 749, datë 28.12.1999, shfuqizohet.
11. Pas pikës 18 shtohen pikat 19, 20 dhe 21 si më poshtë:
“19. Drejtoria e Përgjithshme e Shërbimeve të Transportit Rrugor (DPSHTRR) t’i kërkojë Ministrisë së Ekonomisë Tregtisë dhe Energjetikës (METE) të dhënat për organet e miratuara nga ministri që mbulon çështjet e tregtisë, që kanë të drejtën e kryerjes së inspektimeve të përmendura më sipër, për mjetet-cisternë, cisternat e çmontueshme, cisternat e transferueshme etj.
20. Për zbatimin e këtij udhëzimi ngarkohet Drejtoria e Përgjithshme e Shërbimeve të Transportit Rrugor.
21. Udhëzimi nr. 12, datë 19.7.2012 “Për disa ndryshime në udhëzimin nr. 749, datë 28.12.1999 “Për transportin e mallrave të rrezikshme”, shfuqizohet.”.
Ky udhëzim hyn në fuqi me botimin në Fletoren Zyrtare.

